ฉลอง “วันทรัพย์สินทางปัญญาโลก” หนุนบทบาทคนรุ่นใหม่ ใช้ทรัพย์สินทางปัญญาขับเคลื่อนประเทศ
นายวุฒิไกร ลีวีระพันธุ์ อธิบดีกรมทรัพย์สินทางปัญญา กระทรวงพาณิชย์ เปิดเผยว่า  เมื่อวันที่ 26 เมษายนที่ผ่านมา เป็นวันทรัพย์สินทางปัญญาโลก ประจำปี 2565 กรมทรัพย์สินทางปัญญา จัดแคมเปญรณรงค์ให้คนทั่วโลกตระหนักถึงความสำคัญของทรัพย์สินทางปัญญา ภายใต้แนวคิด “ทรัพย์สินทางปัญญากับเยาวชน : ริเริ่มสร้างสรรค์เพื่ออนาคตที่ดีกว่า (IP and Youth : Innovating for a Better Future) โดยเน้นบทบาทของคนรุ่นใหม่ ในการใช้ทรัพย์สินทางปัญญาพัฒนาสังคมและประเทศให้ดียิ่งขึ้น สร้างความตระหนักรู้ถึงคุณค่าและปลูกฝังเรื่องการเคารพสิทธิในทรัพย์สินทางปัญญา ต่อยอดสร้างความได้เปรียบทางการค้าและส่งเสริมการลงทุนเพื่อขับเคลื่อนเศรษฐกิจของประเทศในอนาคตนอกจากนี้ กรมฯได้จัดกิจกรรม ร่วมกับสมาคมผู้สร้างภาพยนตร์แห่งสหรัฐอเมริกาประจำภาคพื้นเอเชียและแปซิฟิก สถานเอกอัครราชทูตสหรัฐอเมริกา ประจำประเทศไทย สำนักงานสิทธิบัตรและเครื่องหมายการค้าสหรัฐอเมริกา วอร์เนอร์บราเธอส์  และเมเจอร์ ซีนีเพล็กซ์ ได้แก่ การเปิดตัวคลิปวิดีโอสั้นสะท้อนพลังของคนรุ่นใหม่ การพูดคุยแลกเปลี่ยนมุมมองเกี่ยวกับบทบาทของทรัพย์สินทางปัญญาในมิติต่างๆ ตลอดจนการรับชมภาพยนตร์เรื่อง Fantastic Beasts : The Secrets of Dumbledore เพื่อจุดประกายและกระตุ้นแรงบันดาลใจให้กับเยาวชน คนรุ่นใหม่และเป็นพลังในการขับเคลื่อนเศรษฐกิจให้กับสังคมและประเทศ สำหรับผู้ที่สนใจกิจกรรมส่งเสริมความรู้ความเข้าใจ เรื่องทรัพย์สินทางปัญญาสามารถติดตามข่าวสารได้ที่ เว็บไซต์ www.ipthailand.go.th และ Facebook Fanpage : กรมทรัพย์สินทางปัญญา